Ir-Regolament (KE) Nru 2003/2003 tal-Parlament Ewropew u tal-Kunsill
tat-13 ta' Ottubru 2003
dwar il-fertilizzanti
(Test b'rilevanza għaż-ŻEE)
IL-PARLAMENT EWROPEW U L-KUNSILL TA' L-UNJONI EWROPEA,
Wara li kkonsidraw it-Trattat li jistabbilixxi l-Komunità Ewropea, u b'mod partikolari l-Artikolu 95 tiegħu,
Wara li kkunsidraw l-proposta mill-Kummissjoni [1],
Wara li kkunsidraw l-Opinjoni tal- Kumitat Ekonomiku u Soċjali Ewropew [2],
Waqt li jaġixxu skond il-proċedura stabbilita fl-Artikolu 251 tat-Trattat [3],
Billi:
(1) Id-Direttiva tal-Kunsill 76/116/KEE tat-18 ta' Diċembru 1975 dwar l-approssimazzjoni tal-liġijiet ta' l-Istati Membri li għandhom x'jaqsmu ma' fertilizzanti [4], id-Direttiva tal-Kunsill 80/876/KEE tal-15 ta' Lulju 1980 dwar l-approssimazzjoni tal-liġijiet ta' l-Istati Membri dwar fertilizzanti puri ta' nitrat ta' l-ammonju b'kontenut għoli ta' nitroġenu [5], id-Direttiva tal-Kummissjoni 87/94/KEE tat-8 ta' Diċembru 1986 dwar dwar l-approssimazzjoni tal-liġijiet ta' l-Istati Membri li jirrelataw ma' proċeduri għall-kontroll tal-karatteristiċi ta', limiti għal u reżistenza għad-detonazzjoni ta' fertilizzant tan-nitrat ta' l-ammonju pur b'kontenut għoli ta' nitroġenu [6], u d-Direttiva tal-Kummissjoni 77/535/KEE tat-22 ta' Ġunju 1977 dwar l-approssimazzjoni tal-liġijiet ta' l-Istati Membri rigward il-metodi biex jittieħdu kampjuni u l-analiżi ta' fertilizzanti [7], ġew sostanzjalment emendati ħafna drabi. Skond il-komunikazzjoni mill-Kummissjoni lill-Parlament Ewropew u lil-Kunsill "Leġislazzjoni aktar sempliċi għas-suq intern" (SLIM) u l-Pjan ta' Azzjoni għas-Suq Wieħed dawk id-Direttivi għandhom jiġu revokati u sostitwiti bi strument legali waħied, fl-interess taċ-ċarezza.
(2) Il-leġislazzjoni tal-Komunità dwar il-fertilizzanti hi teknika ħafna fil-kontenut tagħha. Għalhekk regolament hu l-aktar strument legali xieraq, għax jimponi direttament fuq il-manifatturi ħtiġiet preċiżi li għandhom jiġu applikati fl-istess ħin u bl-istess mod fil-Komunità kollha.
(3) F'kull Stat Membru l-fertilizzanti għandhom juru ċerti karatteristiċi tekniċi stabbiliti b'disposizzjonijiet obbligatorji. Dawn id-dispożizzjonijiet, li aktar partikolarment għandhom x'jaqsmu mal-komposizzjoni u t-tipi ta' definizzjoni ta' fertilizzanti, l-indikazzjonijiet ta' dawn it-tipi, l-identifikazzjoni tagħhom u l-imballaġġ tagħhom, huma differenti minn Stat Membru wieħed għal ieħor. Bid-disparità tagħhom jostakolaw il-kummerċ fil-Komunità u għalhekk għandhom jiġu armonizzati.
(4) Billi l-mira ta' l-azzjoni proposta, jiġifieri biex jiġi żgurat is-suq intern fil-fertilizzanti, ma tistax tintlaħaq suffiċjentement mill-Istati Membri jekk ma jkunx hemm kriterji tekniċi komuni u tista' għalhekk, minħabba fl-iskala ta' l-azzjoni, tintlaħaq aħjar fil-livell Komunitarju, il-Komunità tista' tadotta miżuri skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f'dak l-Artikolu, dan ir-Regolament ma jmurx lil hinn minn dak li hu neċessarju biex tinkiseb dik il-mira.
(5) Hu neċessarju li jiġu determinati fuq livell Komunitarju l-indikazzjoni, id-definizzjoni u l-komposizzjoni ta' ċerti fertilizzanti (fertilizzanti tal-KE).
(6) Għandhom jiġu stabbiliti ukoll regoli tal-Komunità dwar l-identifikazzjoni, l-irrintraċċar u t-tikkettjar ta' fertilizzanti tal-KE u dwar l-għeluq ta' l-imballaġġ.
(7) Għandha tiġi stabbilita proċedura fuq livell Komunitarju li għandha tiġi segwita fil-każijiet fejn Stat Membru jqies li hu neċessarju li jiġi ristrett it-tqegħid fis-suq ta' fertilizzanti tal-KE.
(8) Il-produzzjoni ta' fertilizzanti hi suġġetta għal varji gradi ta' fluttwazzjoni minħabba tekniki ta' manifattura jew materjali bażiċi. Proċeduri ta' teħid ta' kampjuni jew ta' analiżi jistgħu ukoll ikun fihom varjazzjonijiet. Hu għalhekk neċessarju li jiġu awtorizzati tolleranzi fuq il-kontenut nutrjenti dikjarat. Fl-interess ta' l-utent agrikolu, hu rakkomandabbli li dawn it-tolleranzi jinżammu f'limiti dojoq.
(9) Għandhom jitwettqu kontrolli uffiċjali dwar il-konformità ta' fertilizzanti tal-KE mal-ħtiġiet ta' dan ir-Regolament rigward il-kwalità u l-komposizzjoni minn laboratorji li huma approvati mill-Istati Membri u jiġu notifikati lill-Kummissjoni.
(10) In-nitrat ta' l-ammonju hu l-ingredjent essenzjali ta' varjetà ta' prodotti, li uħud minnhom huma maħsuba għal użu bħala fertilizzanti u oħrajn bħala esplożivi. Hu neċessarju, meta wieħed iqis in-natura partikolari ta' fertilizzanti tan-nitrat ta' l-ammonju b'kontenut għoli ta' nitroġenu u l-ħtiġiet konsegwenzjali dwar is-sigurtà pubblika, s-saħħa u l-protezzjoni tal-ħaddiema, li jiġu stabbiliti regoli Komunitarji addizzjonali għal fertilizzanti tal-KE ta' dan it-tip.
(11) Xi uħud minn dawk il-prodotti jistgħu jkunu perikolużi u jistgħu f'ċerti każijiet jintużaw għal għanijiet differenti minn dawk li għalihom kienu maħsuba. Dan jista' faċilment ikun ta' periklu għall-persuni u għall-proprjetà. Għalhekk il-manifatturi għandhom jiġu obbligati jieħdu passi xierqa biex jiġi evitat l-użu msemmi, u b'mod partikolari biex jiġi żgurat l-irrintraċċar ta' fertilizzanti bħal dawn.
(12) Fl-intertess tas-sigurtà pubblika, hu partikolarment importanti li jiġu determinati fuq livell Komunitarju l-karatteristiċi u l-proprjetajiet li jiddistingwu fertilizzanti tal-KE bin-nitrat ta' l-ammonju b'kontenut għoli ta' nitroġenu minn varjetajiet ta' nitrat ta' l-ammonju użat fil-manifattura ta' prodotti użati bħala esplożivi.
(13) Il-fertilizzanti tal-KE bin-nitrat ta' l-ammonju b'kontenut għoli ta' nitroġenu għandhom ikunu konformi ma' ċerti karatteristiċi biex jiġi żgurat li ma jkunux ta' periiklu. Il-manifatturi għandhom jiżguraw li l-fertilizzanti kollha bin-nitrat ta' l-ammonju b'kontenut għoli ta' nitroġenu jkunu għaddew minn eżami ta' reżistenza għal detonazzjoni qabel ma dawk il-fertilizzanti jitqiegħdu fis-suq.
(14) Hu neċessarju li jiġu stabbiliti regoli dwar il-metodi taċ-ċikli termali magħluqin ukoll jekk dawn il-metodi ma jkunux neċessarjament simili għall-kondizzjonijiet li jkun hemm waqt it-trasport u l-ħażna.
(15) Il-fertilizzanti jistgħu jiġu kontaminati minn sustanzi li jistgħu potenzjalment joħolqu riskju għas-saħħa tal-bniedem u dik ta' l-annimali u għall-ambjent. B'żieda ma' l-opinjoni tal-Kumitat Xjentifiku dwar it-Tossiċità, l-Ekotossiċità u l-Ambjent (SCTEE), il-Kummissjoni bi ħsiebha titratta l-kwistjoni dwar il-kontenut ta' kadmju mingħajr intenzjoni f'fertilizzanti minerali u sejra, fejn ikun xieraq, tħejji proposta għal Regolament, li bi ħsiebha tippreżenta lill-Parlament Ewropew u lill-Kunsill. Fejn ikun xieraq, titwettaq reviżjoni simili għal kontaminanti oħra.
(16) Huwa xieraq li tiġi stabbilita proċedura, li għandha tiġi osservata minn kull manifattur jew rappreżentant tiegħu li jixtieq jinkludi tip ġdid ta' fertilizzant fl-Anness I biex jiża l-marka "Fertilizzant tal-KE".
(17) Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tistabbilixxi l-proċeduri għall-eżerċizzju tas-setgħat ta' implimentazzjoni mogħtija lill-Kummissjoni [8].
(18) L-Istati Membri għandhom jistabbilixxu pieni rigward il-ksur tad-disposizzjonijiet ta' dan ir-Regolament. Jistgħu jippreskrivu li manifattur li jikser l-Artikolu 27 tista' tingħatalu multa ekwivalenti għal għaxar darbiet l-ammont tal-valur fis-suq tal-merkanzija li tkun bi ksur ta' dak l-Artikolu.
(19) Id-Direttivi 76/116/KEE, 77/535/KEE, 80/876/KEE u 87/94/KEE għandhom jiġu revokati,
ADOTTAW DAN IR-REGOLAMENT:
TITOLU I
DISPOSIZZJONIJIET ĠENERALI
KAPITOLI I
Kamp ta' applikazzjoni u tifsiriet
Artikolu 1
Kamp ta' applikazzjoni
Dan ir-Regolament għandu japplika għall-prodotii li jitqiegħdu fis-suq bħala fertilizzanti indikati "Fertilizzant tal-KE".
Artikolu 2
Tifsiriet
Għall-għanijiet ta' dan ir-Regolament għandhom jgħoddu t-tifsiriet li ġejjin:
(a) "Fertilizzant" tfisser materjal, li l-funzjoni prinċipali tiegħu hi li jipprovdi nutrijent lill-pjanti.
(b) "Nutrijent primarju" tfisser biss l-elementi nitroġenu, fosfru u potassju.
(ċ) "Nutrijent sekondarju" tfisser l-elementi kalċju, manjeżju, sodju u sulfat.
(d) "Mikro nutrijenti" tfisser l-elementi boron, kobalt, ram, ħadid, manganiż, molibdenu u żingu, essenzjali għat-tkabbir tal-pjanti fi kwantitajiet li huma żgħar meta komparati ma' dawk ta' nutrijenti primarji u sekondarji.
(e) "Fertilizzant inorganiku" tfisser fertilizzant li fih in-nutrijenti dikjarati huma fi forma ta' minerali miksuba bl-estrazzjoni jew bi proċessi industrijali fiżiċi u/jew kimiċi. Ċijanamide tal-kalċju, urea u l-kondensazzjoni tagħha u prodotti assoċjati, u fertilizzanti li jkun fihom mikro nutrijenti kelati jew kumplessati jistgħu, skond il-konswetudni, jiġu meqjusa bħala fertilizzanti inorganiċi.
(f) "Mikro nutrijent kelat" tfisser mikro nutrijent li jkun miżmum minn waħda mill-molekoli organiċi elenkati fis-sezzjoni E.3.1 ta' l-Anness I.
(g) "Mikro nutrijent kumplessat" tfisser mikro nutrijent li jkun miżmum minn waħda mill-molekoli elenkati fis-sezzjoni E.3.2 ta' l-Anness I.
(h) "Tip ta' fertilizzant" tfisser fertilizzanti li jkollhom indikazzjoni tat-tip komuni kif infisser fl-Anness I.
(i) "Fertilizzant dirett" tfisser fertilizzant nitroġenuż, fosfatiku jew potassiku li jkollu kontenut li jista' jiġi dikjarat ta' wieħed biss min-nutrijenti primarji.
(j) "Fertilizzant kompost" tfisser fertilizzant li jkollu kontenut li jista' jiġi dikjarat ta' għall-inqas tnejn min-nutrijenti primarji u li jinkiseb kimikament jew b'taħlita jew biż-żewġ metodi flimkien.
(k) "Fertilizzant kumpless" tfisser fertilizzant kompost, miksub b'reazzjoni kimika, b'soluzzjoni, jew fl-istat solidu tiegħu bil-granulazzjoni, li jkollu l-kontenut li jista' jiġi dikajarat ta' għall-inqas tnejn min-nutrijenti primarji. Fl-istat solidu tiegħu kull granulu jkun fih in-nutrijenti kollha fil-komposizzjoni dikjarata tagħhom.
(l) "Fertilizzant imħallat" tfisser fertilizzant miksub bit-taħlita niexfa ta' bosta fertilizzanti, mingħajr reazzjoni kimika.
(m) "Fertilizzant tal-werqa" tfisser fertilizzant li hu adatt għall-applikazzjoni fi u t-teħid tan-nutrijent mill-weraq ta' l-uċuħ tar-raba'.
(n) "Fertilizzant fluwidu" tfisser fertilizzant f'sospensjoni jew f'soluzzjoni.
(o) "Fertilizzanmt f'soluzzjoni" tfisser fertilizzant li jkun ħieles minn partiċelli solidi.
(p) "Fertilizzant f'sospensjoni" tfisser fertilizzant ta' żewġ fażijiet li fih il-partiċelli solidi jinżammu f'sospensjoni fil-fażi likwida.
(q) "Dikjarazzjoni" tfisser stqarrija dwar l-ammont ta' nutrijenti, inklużi l-forom u s-solubilità tagħhom, garantiti fi ħdan tolleranzi speċifikati.
(r) "Kontenut dikjarat" tfisser il-kontenut ta'element, jew l-ossidu tiegħu, li, bi qbil mal-leġislazzjoni Komunitarja, jingħata fuq it-tikketta ta' fertilizzant tal-KE jew fuq id-dokument li jmur miegħu rilevanti.
(s) "Tolleranza" tfisser d-devjazzjoni permessa tal-valur imkejjel tal-kontenut ta' nutrijent mill-valur iddikjarat.
(t) "Standard Ewropew" tfisser l-i standards CEN (European Committee for Standardisation), li ġew rikonoxxuti uffiċjalment mill-Komunita u li r-riferenza tagħhom ġiet ippubblikata fil-Ġurnal Uffiċjali tal-Komunitajiet Ewropej.
(u) "Imballaġġ" tfisser kontenitur li jingħalaq li jintuża biex iżomm, jipproteġi, jimmaniġġa, u jiddistribwixxi fertilizzanti u li jkun fih mhux aktar minn 1000 kg.
(v) "Fi kwantità kbira" tfisser fertilizzant li ma jkunx imballat kif preskritt b'dan ir-Regolament.
(w) "Tqegħid fis-suq" tfisser il-provvista ta' fertilizzant, kemm bi ħlas jew b'xejn, jew ħażna għall-għanijiet ta' provvista. L-importazzjoni ta' fertilizzant fit-territorju doganali tal-Komunità Ewropea titqies bħala li tikkostitwixxi tqegħid fis-suq.
(x) "Manifattur" tfisser il-persuna naturali jew legali responsabbli għat-tqegħid ta' fertilizzant fis-suq, b'mod partikolari l-produttur, l-importatur, persuna li timballa f'isimha stess, jew kull persuna li tibdel il-karatteristiċi ta' fertilizzant, għandhom jitqiesu bħala manifattur. Madankollu, distributur li ma jibdilx il-karatteristiċi ta' fertilizzant ma għandux jitqies bħala manifattur.
KAPITOLU II
Tqegħid fis-suq
Artikolu 3
Fertilizzant tal-KE
Fertilizzant li jkun jappartjeni għal tip ta' fertilizzanti elenkati fl-Anness I u li jikkonforma ma' l-kondizzjonijiet stipulati f'dan ir-Regolament, jista' jiġi indikat bħala "Fertilizzant tal-KE".
L-indikazzjoni "Fertilizzant tal-KE" ma għnadhiex tintuża għal fertilizzant li ma jkunx konformi ma' dan ir-Regolament.
Artikolu 4
Stabbiliment fi ħdan il-Komunità
Il-manifattur għandu jkun stabbilit fil-Komunità u għandu jkun responsabbli għall-konformità tal-"Fertilizzant tal-KE" mad-disposizzjonijiet ta' dan ir-Regolament.
Artikolu 5
Ċirkolazzjoni libera
1. Mingħajr preġudizzju għall-Artikolu 15 u leġislazzjoni oħra Komunitarja, l-Istati Membri ma għandhomx, għal raġunijiet ta' komposizzjoni, identifikazzjoni, tikkettjar jew imballaġġ, u disposizzjonijiet oħra li jinsabu f'dan ir-Regolament, jipprojbixxu, jirrestrinġu, jew jostakolaw it-tqegħid fis-suq ta' fertilizzanti mmarkati "Fertilizzant tal-KE" li jikkonformaw mad-disposizzjonijiet ta' dan ir-Regolament.
2. Il-fertilizzanti li huma mmarkati "Fertilizzant tal-KE" skond dan ir-Regolament għandhom jiċċirkolaw liberament fil-Komunità.
Artikolu 6
Dikjarazzjonijiet obbligatorji
1. Biex jiġu sodisfatti l-ħtiġiet ta' l-Artikolu 9, l-Istati Membri jistgħu jippreskrivu li l-indikazzjoni tal-kontenut ta' nitroġenu, fosfru u potassju fi fertilizzanti mqiegħdha fis-suq tagħhom tiġi espressa bil-mod li ġej:
(a) in-nitroġenu fil-forma elementari biss (N); u jew
(b) fosfru u potassju fil-forma elementari biss (P, K); jew
(ċ) fosfru u potassju fil-forma ossida biss (P2O5, K2O); jew
(d) fosfru u potassju fil-forom kemm elementari kif ukoll ossida simultanjament.
Meta jiġi magħżul li l-kontenut ta' fosfru u potassju jiġi espress fil-forma ta' elementi, r-referenzi kollha fl-Annessi għall-forma ossida għandhom jinqraw bħala li huma fil-forma elementari u l-valuri numeriċi għandhom jiġu konvertiti billi jintużaw il-fatturi li ġejjin:
(a) fosfru (P) = fosfru pentossidu (P2O5) × 0,436;
(b) potassju (K) = potassju ossidu (K2O) × 0,830.
2. L-Istati Membri jistgħu jippreskrivu li l-kontenut ta' kalċju, manjeżju, sodju u sulfat fi fertilizzanti ta' nutrijent sekondarju u, meta jkunu sodisfatti l-kondizzjonijiet ta' l-Artikolu 17, ta' fertilizzanti ta' nutrijent primarju mqiegħdha fis-swieq tagħhom jiġu espressi:
(a) fil-forma ossida (CaO, MgO, Na2O, SO3); jew
(b) fil-forma elementari (Ca, Mg, Na, S); jew
(ċ) f'dawn iż-żewġ forom.
Biex jiġi konvertit l-ossidu tal-kalċju, l-ossidu tal-manjeżju, l-ossidu tas-sodju u t-trijossidu tas-sulfat f'kontenuti ta' kalċju, manjeżju, sodju u sulfat, għandhom jintużaw il-fatturi li ġejjin:
(a) kalċju (Ca) = ossidu tal-kalċju (CaO) × 0,715;
(b) manjeżju (Mg) = ossidu tal-manjeżju (MgO) × 0,603;
(ċ) sodju (Na) = ossidu tas-sodju (Na2O) × 0,742;
(d) sulfat (S) = trijossidu tas-sulfat (SO3) × 0,400.
Fil-kalkolu tal-kontenut ossidu jew elementari, il-figura ddikjarata għandha titqarreb għall-eqreb punt deċimali.
3. L-Istati Membri ma għandhomx jwaqqfu t-tqegħid fis-suq ta' "Fertilizzant tal-KE" li hu ttikkettjat fiż-żewġ forom imsemmija fil-paragrafi 1 u 2.
4. Il-kontenut ta' wieħed jew aktar mill-mikro nutrijenti boron, kobalt, ram, ħadid, manganiż, molibdenu, jew żingu fil-fertilizzanti tal-KE li jappartjenu għat-tipi ta' fertilizzanti elenkati fis-sezzjonijiet A, B, Ċ u D ta' l-Anness I għandu jiġi dikjarat meta jiġu sodisfatti dawn il-kondizzjonijiet:
(a) il-mikro nutrijenti jiżdiedu għall-anqas fil-kwantitajiet minimi speċifikati fis-sezzjoni E.2.2 u E.2.3 ta' l-Anness I;
(b) il-fertilizzant tal-KE jkompli jissodisfa l-ħtiġiet tas-sezzjonijiet A, B, Ċ u D ta' l-Anness I.
5. Meta il-mikro nutrijenti jkunu l-ingredjenti normali tal-materja prima maħsuba biex tissupplixxi nutrijenti primarji (N, P, K) u nutrijenti sekondarji (Ca, Mg, Na, S), jistgħu jiġu ddikjarati, basta li dawn il-mikro nutrijenti jkunu preżenti għall-inqas fil-kwantitajiet minimi speċifikati fis-sezzjonijiet E.2.2 u E.2.3 ta' l-Anness I.
6. Il-kontenut tal-mikro nutrijent jiġi ddikjarat bil-mod li ġej:
(a) għal fertilizzanti li jappartjenu għat-tipi ta' fertilizzanti elenkati fis-sezzjoni E.1 ta' l-Anness I, skond il-ħtiġiet preskritti fil-kolonna 6 ta' dik is-sezzjoni;
(b) għal taħlitiet ta' fertilizzanti msemmija fi (a) li jkun fihom għall-inqas żewġ mikro nutrijenti differenti u li jissodisfaw il-ħtiġiet tas-sezzjoni E.2.1 ta' l-Anness I u għal fertilizzanti li jappartjenu għat-tipi ta' fertilizzanti elenkati fis-sezzjonijiet A, B, Ċ u D ta' l-Anness I, billi jiġi indikat:
(i) il-kontenut totali, espress bħala perċentwali tal-fertilizzant bil-massa,
(ii) il-kontenut li jinħall fl-ilma, espress bħala perċentwali tal-fertilizzant bil-massa, meta l-kontenut li jinħall ikun għall-inqas nofs il-kontenut totali.
Meta l-mikro nutrijent jinħall kompletament fl-ilma, għandu jiġi ddikjarat il-kontenut li jinħall fl-ilma biss.
Meta mikro nutrijent huwa mgħaqqad kimikament ma' molekola organika, il-kontenut tal-mikro nutrijent preżenti fil-fertilizzant għandu jiġi ddikjarat minnufih wara l-kontenut li jinħall fl-ilma bħala perċentwali tal-massa tal-prodott, segwit minn wieħed mit-termini "kelat bi", jew "komplessat bi", bl-isem tal-molekola organika kif imfisser fis-sezzjoni E.3 ta' l-Anness I. L-isem tal-molekola organika jista' jinbidel bl-inizjali tagħha.
Artikolu 7
Identifikazzjoni
1. Il-manifattur għandu jipprovdi l-fertilizzanti tal-KE bil-marki ta' identifikazzjoni elenkati fl-Artikolu 9.
2. Jekk il-fertilizzanti huma mballati, dawn il-marki ta' identifikazzjoni għandhom jidhru fuq l-imballaġġi jew fuq it-tikketti mwaħħla. Jekk il-fertilizzanti jkunu fi kwantitajiet kbar, dwan il-marki għandhom jidhru fuq id-dokumenti li jkun hemm magħhom.
Artikolu 8
Rintraċċar
Mingħajr preġudizzju għall-Artikolu 26(3), il-manifattur għandu, sabiex jiżgura l-irrintraċċar ta' fertilizzanti tal-KE, iżomm notamenti ta' l-oriġini tal-fertilizzanti. Dawn in-notamenti jkunu disponibbli għall-ispezzjoni minn Stati Membri sa meta l-fertilizzant jibqa' jiġi fornut fis-suq, u għal perjodu ieħor ta' sentejn wara li l-manifattur ikun waqqaf il-provvista tiegħu.
Artikolu 9
Marki
1. Mingħajr preġudizzju għal regoli oħra Komunitarji, l-imballaġġi, it-tikketti u d-dokumenti li jkun hemm magħhom, imsemmija fl-Artikolu 7, għandu ikollhom il-marki li ġejjin:
(a) Identifikazzjoni obbligatorja
- Il-kliem "FERTILIZZANT TAL-KE" f'ittri kbar;
- Fejn ikun hemm, l-indikazzjoni tat-tip ta' fertilizzant kif imfisser fl-Anness 1;
- Għal fertilizzanti minn taħlita, il-marka "taħlita" wara l-indikazzjoni tat-tip;
- Il-marki addizzjonali speċifikati fl-Artikolu 19, 21 jew 23;
- In-nutrijenti għandhom jiġu indikati kemm bil-kliem kif ukoll bis-simboli kimiċi xierqa, eż. nitroġenu (N), fosfru (P), pentossidu tal-fosfru (P2O5), potassju (K), ossidu tal-potassju (K2O), kalċju (Ca), ossidu tal-kalċju (CaO), manjeżju (Mg), ossidu tal-manjeżju (MgO), sodju (Na), ossidu tas-sodju (Na2O), sulfat (S), trijossidu tas-sulfat (SO3), boron (B), ram (Cu), kobalt (Co), ħadid (Fe), manganiż (Mn), molibdenu (Mo), żingu (Zn);
- Jekk il-fertilizzant ikun fih mikro nutrijenti li kollha kemm huma jew parti minnhom huma magħqudin kimikament ma' molekula organika, l-isem tal-mikro nutrijent għandu jkun segwit minn waħda minn dawn il-kwalifiki:
(i) "kelat bi…' (isem ta' l-aġent kelanti jew l-abbrevjazzjoni tiegħu kif imfisser fis-sezzjoni E.3.1 ta' l-Anness I);"
(ii) "komplessat bi…' (isem ta' l-agent komplessanti kif imfisser fis-sezzjoni E.3.2 ta' l-Anness I);"
- Il-mikro nutrijenti li hemm fil-fertilizzant, elenkati f'ordni alfabetika tas-simboli kimiċi tagħhom: B, Co, Cu, Fe, Mn, Mo, Zn;
- Għall-prodotti elenkati fis-sezzjonijiet E.1 u E.2 of Annex I, l-istruzzjonijiet speċifiċi ta' l-użu;
- Il-kwantitajiet ta' fertilizzanti fluwidi, espressi bil-massa. L-espressjoni ta' fertilizzanti fluwidi bil-volum jew f'termini ta' massa versus volum (kilogrammi kull ettolitru or grammi kull litru) tkun b'għażla;
- Massa netta jew grossa u, b'għażla, l-volum għal fertilizzanti fluwidi. Jekk tingħata l-massa grossa, il-massa bit-tara għandha tkun indikata ħdejha;
- L-isem jew l-isem kummerċjali u l-indirizz tal-manifattur.
(b) Identifikazzjoni mhux obbligatorja
- Kif elenkat fl-Anness I;
- L-istruzzjonijiet għall-ħażna u għall-immaniġġar, u għal fertilizzanti mhux elenkati fl-Anness I, sezzjonijiet E.1 u E.2, l-istruzzjonijiet speċifiċi għall-użu tal-fertilizzant;
- Indikazzjonijiet dwar ir-rati tad-doża u l-kondizzjonijiet għall-użu li jkunu xierqa għall-kondizzjonijiet tal-ħamrija u tal-wiċċ tar-raba' li taħthom qed jiġi użat il-fertilizzant;
- Il-marka tal-manifattur u d-deskrizzjoni kummerċjali tal-prodott.
L-indikazzjonijiet imsemmija f'(b) ma għandhomx jikkontrastaw ma' dawk imsemmija f'(a) u għandhom ikunu separati b'mod ċar minnhom.
2. Il-marki kollha msemmija fil-paragrafu 1 għandhom ikunu separati b'mod ċar minn kull informazzjoni oħra fuq l-imballaġġi, it-tikketti u d-dokumenti li jkun hemm magħhom.
3. Fertilizzanti fluwidi jistgħu jitqiegħdu fis-suq biss jekk il-manifattur jissupplixxi istruzzjonijiet addizzjonali adatti li jkopru, b'mod partikolari, it-temperatura tal-ħażna u l-prevenzjoni ta' inċidenti waqt il-ħażna.
4. Għandhom jiġu adottati regoli dettaljati għall-applikazzjoni ta' dan l-Artikolu skond il-proċedura msemmija fl-Artikolu 32(2).
Artikolu 10
Tikkettjar
1. It-tikketti jew marki mitbugħa fuq l-imballaġġ u li jagħtu il-partikolaritajiet imsemmija taħt l-Artikolu 9 għandhom jitqiegħdu f'post fejn jidhru sew. It-tikketti għandhom jitwaħħlu mal-imballaġġ jew mas-sistema li jintuża biex jagħlaq l-imballaġġ. Jekk dan is-sistema jikkonsisti minn siġill, dak is-siġill għandu jkollu l-isem jew il-marka ta' min jippakkja.
2. Il-marki msemmija fil-paragrafu 1 għandhom ikunu u għandhom jibqgħu li ma jitħassrux u li jinqraw faċilment.
3. Fil-każijiet ta' fertilizzanti fi kwantità kbira msemmija fit-tieni sentenza ta' l-Artikolu 7(2) kopja tad-dokumenti li jkun fihom l-marki ta' identifikazzjoni għandha tkun mehmuża ma' l-oġġetti u għandha tkun aċċessibbli għal għanijiet ta' spezzjoni.
Artikolu 11
Lingwi
It-tikketta, il-marki fuq l-imballaġġ u d-dokumenti li jkun hemm miegħu għandhom ikunu għall-inqas bil-lingwa jew lingwi nazzjonali ta' l-Istat Membru li fih il-fertilizzant tal-KE jitqiegħed fis-suq.
Artikolu 12
Imballaġġ
Fil-każ ta' fertilizzanti KE fimballaġġi, l-imballaġġ għandu jingħalaq b'dak il-mod jew b'dak il-mezz li, meta jinfetaħ, il-qafla, is-siġill li jaqfel jew l-imballaġġ innifsu tiġirilu ħsara irreparabbli. Jistgħu jintużaw xkejjer bil-valvola.
Artikolu 13
Tolleranzi
1. Il-kontenut ta' nutrijenti ta' fertilizzanti tal-KE għandu jkun konformi mat-tolleranzi stabbiliti fl-Anness II, li huma maħsuba biex jippermettu varjazzjonijiet fil-manifattura, fit-teħid ta' kampjuni u fl-analiżi.
2. Il-manifattur ma għandux jieħu vantaġġ sistematiku tat-tolleranzi mogħtija fl-Anness II.
3. Ma humiex permessi tolleranzi rigward il-kontenuti minimi u massimi speċifikati fl-Anness I.
Artikolu 14
Ħtiġiet tal-fertilizzant
Tip ta' fertilizzant jista' jiġi inkluż fl-Anness I biss jekk:
(a) jipprovdi nutrijenti b'mod effettiv;
(b) jkunu qed jiġu provduti t-teħid ta' kampjuni, l-analiżi u, jekk ikun meħtieġ, metodi ta' eżami;
(ċ) taħt kondizzjonijiet normali ta' użu, ma jaffettwax b'mod ħażin is-saħħa tal-bniedem, ta' l-annimali jew tal-pjanti, jew l-ambjent.
Artikolu 15
Klawsola ta' salvagwardja
1. Meta Stat Membru jkollu raġunijiet ġustifikabbli biex jemmen li fertilizzant tal-KE partikolari, għalkemm ikun jissodisfa l-ħtiġiet ta' dan ir-Regolament, jikkostitwixxi riskju għas-saħħa tal-bniedem, ta' l-annimali jew tal-pjanti jew riskju għall-ambjent, hu jista' jipprojbixxi temporarjament it-tqegħid fis-suq ta' dak il-fertilizzant fit-territorju tiegħu jew jissuġġettah għal kondizzjonijiet speċjali. Għandu minnufih jinforma lill-Istati Membri l-oħra u l-Kummissjoni dwar dan, u jagħti r-raġunijiet għad-deċiżjoni tiegħu.
2. Il-Kummissjoni għandha tadotta deċiżjoni dwar il-kwistjoni fi żmien 90 ġurnata minn meta tirċievi l-informazzjoni skond il-proċedura msemmija fl-Artikolu 32(2).
3. Id-disposizzjonijiet ta' dan ir-Regolament ma jipprekludux it-teħid ta' miżuri mill-Kummissjoni jew minn Stat Membru li jkunu ġustifikati għal raġunijiet ta' sigurtà pubblika biex jiġi projbit, ristrett jew ostakolat it-tqegħid fis-suq ta' fertilizzanti tal-KE.
TITOLU II
DISPOSIZZJONIJIET GĦAL TIPI PARTIKOLARI TA' FERTILIZZANTI
KAPITOLU I
Fertilizzanti inorganiċi ta' nutrijent ptimarju
Artikolu 16
Kamp ta' applikazzjoni
Dan il-kapitolu għandu jgħodd għal fertilizzanti inorganiċi ta' nutrijent primarju, solidi jew fluwidi, diretti jew komposti, inklużi dawk li jkun fihom nutrijenti sekondarji u/jew mikro nutrijenti, bil-kontenut minimu ta' nutrijent stabbilit fis-sezzjonijiet A, B, Ċ, E.2.2 jew E.2.3 ta' l-Anness I.
Artikolu 17
Dikjarazzjoni ta' nutrijenti sekondarji fi fertilizzanti ta' nutrijenti primarji
Il-kontenut tal-kalċju, tal-manjeżju, tas-sodju u tas-sulfat jista' jiġi dikjarat bħala l-kontenut tan-nutrijent sekondarju ta' fertilizzanti tal-KE li jappartjenu għat-tipi ta' fertilizzanti elenkati fis-sezzjonijiet A, B u Ċ ta' l-Anness I, basta li dawk l-elementi jkunu preżenti għall-inqas fil-kwantitajiet minimi li ġejjin:
(a) 2 % ta' ossidu tal-kalċju (CaO), jiġifieri 1,4 % Ca;
(b) 2 % ta' ossidu tal-manjeżju (MgO), jiġifieri 1,2 % Mg;
(ċ) 3 % ta' ossidu tas-sodju (Na2O), jiġifieri 2,2 % Na;
(d) 5 % ta' trijossidu tas-sulfat (SO3), jiġifieri 2 % S.
F'dan il-każ, il-marka addizzjonali speċifikata fl-Artikolu 19(2)(ii) għandha tiżdied ma' l-indikazzjoni tat-tip.
Artikolu 18
Kalċju, manjeżju, sodju u sulfat
1. Id-dikjarazzjoni tal-kontenut ta' manjeżju, sodju u sulfat tal-fertilizzanti elenkati fis-sezzjonijiet A, B, u Ċ ta' l-Anness I għandha tiġi espressa f'wieħed mill-metodi li ġejjin:
(a) il-kontenut totali espress bħala perċentwali tal-fertilizzant bil-massa;
(b) il-kontenut totali u l-kontenut li jinħall fl-ilma, espressi bħala perċentwali tal-fertilizzant bil-massa meta l-kontenut li jinħall ikun għall-inqas kwart tal-kontenut totali;
(ċ) meta element jinħall kompletament fl-ilma, l-kontenut li jinħall fl-ilma biss għandu jiġi dikjarat bħala perċentwali tal-massa.
2. Sakemm ma jkunx dikjarat mod ieħor fl-Anness I, dikjarazzjoni tal-kontenut tal-kalċju għandha ssir biss jekk jinħall fl-ilma u għandu jiġi espress bħala perċentwali tal-fertilizzant bil-massa.
Artikolu 19
Identifikazzjoni
1. B'żieda mal-marki ta' l-identifikazzjoni obbligatorji msemmija fl-Artikolu 9(1)(a), il-marki preskritti fil-paragrafi 2, 3, 4, 5 u 6 ta' dan l-Artikolu għandhom jiġu dikjarati.
2. Dan li ġej għandu jiġi dikjarat wara l-indikazzjoni tat-tip ta' fertilizzanti komposti:
(i) Is-simboli kimiċi tan-nutrijenti sekondarji dikjarati, bejn il-parentesijiet u wara s-simboli tan-nutrijenti primarji.
(ii) Numri li jindikaw il-kontenut ta' nutrijent primarju. In-nutrijent sekondarju dikjarat għandu jiġi indikat bejn il-parentesijiet wara l-kontenut tan-nutrijent primarju.
3. L-indikazzjoni tat-tip ta' fertilizzant għandu jkun segwit biss bil-figuri li jindikaw il-kontenut tan-nutrijent primarju u sekondarju.
4. Meta jiġu dikjarati mikro nutrijenti, għandhom jingħataw il-kliem "bil-mikro nutrijenti" jew il-kelma "bi" segwita bl-isem jew l-ismijiet u s-simboli kimiċi tal-mikro nutrijenti preżenti.
5. Il-kontenut dikjarat ta' nutrijenti primarji u sekondarji għandu jingħata bħala perċentwali bil-massa, bħala numri sħaħ jew, fejn ikun neċessarju, meta jkun hemm metodu xieraq ta' analiżi, għal punt deċimali wieħed.
Fil-fertilizzanti li jkun fihom aktar minn nutrijent wieħed ddikjarat, l-ordni għandu jkun għal nutrijenti primarji: N, P2O5 u/jew P, K2O u/jew K, u għal nutrijenti sekondarji: CaO u/jew Ca, MgO u/jew Mg, Na2O u/jew Na, SO3 u/jew S.
Il-kontenut iddikjarat ta' mikro nutrijenti għandu jagħti l-isem u s-simbolu ta' kull mikro nutrijent, b'indikazzjoni tal-perċentwali bil-massa kif speċifikat fis-sezzjonijiet E.2.2 u E.2.3 ta' l-Anness I u skond is-solubilità.
6. Il-forom u s-solubilità tan-nutrijenti għandha tiġi espressa ukoll bħala perċentwali bil-massa tal-fertilizzant, ħlief fejn l-Anness I espliċitament jippreskrivi li dan il-kontenut jkun espress mod ieħor.
In-numru tal-punti deċimali għandu jkun wieħed, ħlief għal mikro nutrijenti fejn għandu ikun kif speċifikat fis-sezzjonijiet E.2.2 u E.2.3 ta' l-Anness I.
KAPITOLU II
Fertilizzanti inorganiċi ta' nutrijent sekondarju
Artikolu 20
Kamp ta' applikazzjoni
Dan il-kapitolu għandu jgħodd għal fertilizzanti inorganiċi ta' nutrijent sekondarju, solidi jew fluwidi, inklużi dawk li jkun fihom mikro nutrijenti, bil-kontenut minimu ta' nutrijent stabbilit fis-sezzjonijiet D, E.2.2, u E.2.3 ta' l-Anness I.
Artikolu 21
Identifikazzjoni
1. B'żieda mal-marki ta' l-identifikazzjoni obbligatorji msemmija fl-Artikolu 9(1)(a), il-marki preskritti fil-paragrafi 2, 3, 4 u 5 ta' dan l-Artikolu għandhom jiġu dikjarati.
2. Meta jiġu dikjarati mikro nutrijenti, għandhom jingħataw il-kliem "bil-mikro nutrijenti" jew il-kelma "bi" segwita bl-isem jew l-ismijiet u s-simboli kimiċi tal-mikro nutrijenti preżenti.
3. Il-kontenut dikjarat ta' nutrijenti sekondarji għandu jingħata bħala perċentwali bil-massa, bħala numri sħaħ jew, fejn ikun neċessarju, meta jkun hemm metodu xieraq ta' analiżi, għal punt deċimali wieħed.
Meta iktar minn nutrijent sekondarju wieħed ikun preżenti, l-ordni għandu jkun:
CaO u/jew Ca, MgO u/jew Mg, Na2O u/jew Na, SO3 u/jew S.
Il-kontenut iddikjarat ta' mikro nutrijenti għandu jagħti l-isem u s-simbolu ta' kull mikro nutrijent, b'indikazzjoni tal-perċentwali bil-massa kif speċifikat fis-sezzjonijiet E.2.2 u E.2.3 ta' l-Anness I u skond is-solubilità.
4. Il-forom u s-solubilità tan-nutrijenti għandhom jiġu espressi ukoll bħala perċentwali bil-massa tal-fertilizzant, ħlief fejn l-Anness I espliċitament jippreskrivi li dan il-kontenut għandu jkun espress mod ieħor.
In-numru tal-punti deċimali għandu jkun wieħed, ħlief għal mikro nutrijenti fejn ikun kif speċifikat fis-sezzjonijiet E.2.2 u E.2.3 ta' l-Anness I.
5. Sakemm ma jkunx dikjarat mod ieħor fl-Anness I, dikjarazzjoni tal-kontenut tal-kalċju għandha ssir biss jekk jinħall fl-ilma u għandu jiġi espress bħala perċentwali tal-fertilizzant bil-massa.
KAPITOLU III
Fertilizzanti inorganiċi ta' mikro nutrijent
Artikolu 22
Kamp ta' applikazzjoni
Dan il-kapitolu għandu jgħodd għal fertilizzanti inorganiċi ta' mikro nutrijent, solidi jew fluwidi, bil-kontenut minimu ta' nutrijent stabbilit fis-sezzjonijiet E.1 u E.2.1 ta' l-Anness I.
Artikolu 23
Identifikazzjoni
1. B'żieda mal-marki ta' l-identifikazzjoni obbligatorji msemmija fl-Artikolu 9(1)(a), il-marki preskritti fil-paragrafi 2, 3, 4,u 5 ta' dan l-Artikolu għandhom jiġu dikjarati.
2. Meta il-fertilizzant ikun fih aktar minn mikro nutrijent wieħed, għandha tingħata l-indikazzjoni tat-tip "taħlita ta' mikro nutrijenti" segwita bl-ismijiet tal-mikro nutrijenti preżenti u s-simboli kimiċi tagħhom.
3. Fil-fertilizzanti li jkun fihom mikro nutrijent wieħed biss (sezzjoni E.1 ta' l-Anness I), il-kontenut iddikjarat ta' mikro nutrijent għandu jingħata bħala perċentwali bil-massa, f'numri sħaħ jew, fejn meħtieġ, għal punt deċimali wieħed.
4. Il-forom u s-solubilità ta' mikro nutrijenti għandhom jiġu espressi bħala perċentwali bil-massa tal-fertilizzant, ħlief fejn l-Anness I espliċitament jippreskrivi li dan il-kontenut għandu jkun espress mod ieħor.
In-numru tal-punti deċimali għal mikro nutrijenti jkun kif speċifikat fis-sezzjoni E.2.1 ta' l-Anness I.
5. Taħt id-dikjarazzjonijiet obbligatorji u dawk mhux obbligatorji għandu jitniżżel dan li ġej fuq it-tikketta u d-dokumenti li jkun hemm magħhom rigward il-prodotti li jidhru fis-sezzjonijiet E.1 u E.2.1 ta' l-Anness I:
"Jintuża biss meta jkun hemm ħtieġa rikonoxxuta. Teċċedix ir-rati ta' doża xierqa."
Artikolu 24
Imballaġġ
Il-fertilizzanti tal-KE koperti bid-disposizzjonijiet ta' dan il-kapitolu għandhom jiġumballati.
KAPITOLU IV
Fertilizzanti ta' nitrat ta' l-ammonju b'kontenut għoli ta' nitroġenu
Artikolu 25
Kamp ta' applikazzjoni
Għall-iskopijiet ta' dan il-kapitolu, fertilizzanti ta' nitrat ta' l-ammonju b'kontenut għoli ta' nitroġenu, diretti jew komposti, huma prodotti bbażati fuq nitrat ta' l-ammonju li jintużaw bħala fertilizzanti u li jkun fihom aktar minn 28 % bil-massa ta' nitroġenu relativament għan-nitrat ta' l-ammonju.
Dan it-tip ta' fertilizzant jista' jkun fih sustanzi inorganiċi jew inerti.
Is-sustanzi użati fil-manifattura ta' dan it-tip ta' fertilizzant ma għandhomx iżidu is-sensittività tiegħu għas-sħana jew it-tendenza tiegħu għad-detonazzjoni.
Artikolu 26
Miżuri ta' sigurtà u kontrolli
1. Il-manifattur għandu jiżgura li fertilizzanti diretti ta' nitrat ta' l-ammonju b'kontenut għoli ta' nitroġenu jikkonformaw mad-disposizzjonijiet tas-sezzjoni 1 ta' l-Anness III.
2. Il-kontroll, l-analiżi u l-eżami għall-kontrolli uffiċjali ta' fertilizzanti diretti ta' nitrat ta' l-ammonju b'kontenut għoli ta' nitroġenu previsti f'dan il-kapitolu għandhom jitwettqu skond il-metodi deskritti fis-sezzjoni 3 ta' l-Anness III.
3. Biex jiġi żgurat l-irrintraċċar ta' fertilizzanti tal-KE ta' nitrat ta' l-ammonju b'kontenut għoli ta' nitroġenu mqiegħdin fis-suq, il-manifattur għandu jżomm notamenti ta' l-ismijiet u l-indirizzi tas-siti, u ta' l-operaturi ta' dawk is-siti, li fihom jkun ġie prodott il-fertilizzant u l-komponenti prinċipali tiegħu. Dawn in-notamenti għandhom ikunu disponibbli għall-ispezzjoni mill-Istati Membri sa dak iż-żmien li dak il-fertilizzant jkun qed jiġi fornut fis-suq, u għal perjodu sussegwenti ta' sentejn wara li l-manifattur ikun waqaf milli jipprovdieh.
Artikolu 27
Eżami ta' reżistenza għad-detonazzjoni
Mingħajr preġudizzju għall-miżuri msemmija fl-Artikolu 26, il-manifattur għandu jiżgura li kull tip ta' fertilizzant tal-KE ta' nitrat ta' l-ammonju b'kontenut għoli ta' nitroġenu mqiegħed fis-suq ikun għadda mill-eżami ta' reżistenza għad-detonazzjoni deskritt fis-sezzjonijiet 2, 3 (metodu 1, punt 3) u 4 ta' l-Anness III ta' dan ir-Regolalment. Dan l-eżami għandu jsir minn wieħed mil-laboratorji approvati msemmija fl-Artikolu 30(1) jew 33(1). Il-manifatturi għandhom jissottomettu r-riżultati ta' l-eżami lill-awtorità kompetenti ta' l-Istat Membru ikkonċernat għall-inqas ħamest ijiem qabel ma jqiegħdu il-fertilizzant fis-suq, jew għall-inqas ħamest ijiem qabel il-wasla tal-fertilizzant mal-fruntieri tal-Komunità Ewropea fil-każ ta' importazzjonijiet. Minn hemm 'il quddiem, il-manifattur għandu jkompli jiggarantixxi li l-provvisti kollha tal-fertilizzant li jitqiegħdu fis-suq huma kapaċi li jgħaddu mill-eżami fuq imsemmi.
Artikolu 28
Imballaġġ
Il-fertilizzanti ta' nitrat ta' l-ammonju b'kontenut għoli ta' nitroġenu għandhom ikunu disponibbli għall-utent finali fi forma mballata biss.
TITOLU III
STIMA TA' KONFORMITÀ TA' FERTILIZZANTI
Artikolu 29
Miżuri ta' kontroll
1. L-Istati Membri jistgħu jissoġġettaw ferilizzanti mmarkati "Fertilizzant tal-KE" għal miżuri ta' kontroll uffiċjali biex jiġi verifikat li jkunu konformi ma' dan ir-Regolament.
L-Istati Membri jistgħu jimponu drittijiet li ma jeċċedux l-ispejjeż ta' l-eżamijiet meħtieġa għal dawk il-miżuri ta' kontroll, iżda dan ma għandux jobbliga lill-manifatturi li jirrepetu l-eżamijiet jew li jħallsu għal eżamijiet ripetuti meta l-ewwel eżami jkun sar minn laboratorju li jissodisfa l-kondizzjonijiet ta' l-Artikolu 30 u meta l-eżami wera l-konformità tal-fertilizzant in kwistjoni.
2. L-Istati Membri għandhom jiżguraw li t-teħid ta' kampjuni u l-analiżi għall-kontrolli uffiċjali ta' fertilizzanti tal-KE li jappartjenu għat-tipi ta' fertilizzanti elenkati fl-Anness I jitwettqu skond il-metodi deskritti fl-Anness III u IV.
3. Il-konformità ma' dan ir-Regolament rigward konformità għal tipi ta' fertilizzant u l-osservanza tal-kontenut tan-nutrijent dikjarat u/jew il-kontenut dikjarat espress bħala forom jew solubilitajiet ta' dawk in-nutrijenti tista' tiġi verifikata fi spezzjonijiet uffiċjali permezz ta' teħid ta' kampjuni u analiżi bissstabbiliti skond l-Anness III u IV u waqt li jitqiesu t-tolleranzi speċifikati fl-Anness II.
4. L-adattament u l-modernizzazzjoni tal-metodi ta' kejl, teħid ta' kampjuni u analiżi għandhom isegwu l-proċedura msemmija fl-Artikolu 32(2), u għandhom, fejn ikun possibbli, jużaw Standards Ewropej. L-istess proċedura għandha tapplika għall-adozzjoni ta' regoli ta' implimentazzjoni meħtieġa biex jiġu speċifikati l-miżuri ta' kontroll previsti f'dan l-Artikolu u fl-Artikoli 8, 26 u 27 ta' dan ir-Regolament. Dawn ir-regoli għandhom b'mod partikolari jikkonsidraw il-kwistjoni tal-frekwenza li biha l-eżamijiet għandhom jiġu ripetuti, kif ukoll il-miżuri li huma intenzjonati biex jiżguraw li l-fertilizzant imqiegħed fis-suq hu identiku għall-fertilizzant eżaminat.
Artikolu 30
Laboratorji
1. L-Istati Membri għandhom jinnotifikaw lill-Kummissjoni l-lista ta' dawk il-laboratorji approvati fuq it-territorju tagħhom li huma kompetenti biex jipprovdu s-servizzi neċessarji biex jivverifikaw l-konformità ta' fertilizzanti tal-KE mal-ħtiġiet ta' dan ir-Regolament. Dawn il-laboratorji għandhom jissodisfaw l-i standards imsemmija fis-sezzjoni B ta' l-Anness V. Din in-notifika għandha ssir sal-11 ta' Ġunju 2004 u fl-okkażjoni ta' kull modifika sussegwenti.
2. Il-Kummissjoni għandha tippubblika l-lista ta' laboratorji approvati fil-Ġurnal Uffiċjali ta' l-Unjoni Ewropea.
3. Meta Stat Membru jkollu raġunijiet ġustifikabbli biex jemmen li laboratorju approvat ma jissodisfax l-i standards imsemmija fil-paragrafu 1, għandu iqajjem il-kwistjoni fil-kumitat imsemmi fl-Artikolu 32. Jekk il-kumitat jaqbel li l-laboratorju ma jħarisx l-i standards, il-Kummissjoni għandha tħassar l-isem mil-lista msemmija fil-paragrafu 2.
4. Il-Kummissjoni għandha tadotta deċiżjoni dwar il-kwistjoni fi żmien 90 ġurnata minn meta tirċievi l-informazzjoni skond il-proċedura msemmija fl-Artikolu 32(2).
5. Il-Kummissjoni għandha tippubblika l-lista emendata fil-Ġurnal Uffiċjali ta' l-Unjoni Ewropea.
TITOLU IV
DISPOSIZZJONIJIET FINALI
KAPITOLU I
Adattament ta' l-Annessi
Artikolu 31
Fertilizzanti tal-KE ġodda
1. L-inklużjoni ta' tip ġdid ta' fertilizzant fl-Anness I ta' dan ir-Regolament għandha tiġi adottata skond il-proċedura msemmija fl-Artikolu 32(2).
2. Manifattur jew ir-rappreżentant tiegħu li jkun jixtieq jipproponi tip ġdid ta' fertilizzant biex jiġi inkluż fl-Anness I u hu meħtieġ li jħejji file tekniku għal dak l-iskop għandu jagħmel hekk billi jqis id-dokumenti tekniċi msemmija fis-sezzjoni A ta' l-Anness V.
3. L-emendi meħtieġa biex jiġu adattati l-Annessi għall-progress tekniku għandhom jiġu adottati skond il-proċedura msemmija fl-Artikolu 32(2).
Artikolu 32
Proċedura ta' kumitat
1. Il-Kummissjoni għandha tkun mgħejuna minn kumitat.
2. Meta ssir referenza għal dan il-paragrafu, għandhom jgħoddu l-Artikoli 5 u 7 tad-Deċiżjoni 1999/468/KE, b'kunsiderazzjoni tad-disposizzjonijiet ta' l-Artikolu 8 tagħha.
Il-perjodu stabbilit fl-Artikolu 5(6) tad-Deċiżjoni 1999/468/KE għandu jkun ta' tliet xhur.
3. Il-kumitat għandu jadotta r-regoli tiegħu ta' proċedura.
KAPITOLU II
Disposizzjonijiet transitorji
Artikolu 33
Laboratorji kompetenti
1. Mingħajr preġudizzju għad-disposizzjonijiet ta' l-Artikolu 30(1), l-Istati Membri jistgħu għal perjodu transitorju sal-11 ta' Diċembru 2007 jkomplu japplikaw id-disposizzjonijiet nazzjonali tagħhom biex jawtorizzaw laboratorji kompetenti biex jipprovdu s-servizzi neċessarji biex tiġi verifikata l-konformità ta' fertilizzanti tal-KE mal-ħtiġiet ta' dan ir-Regolament.
2. L-Istati Membri għandhom jinnotifikaw il-lista ta' dawn il-laboratorji lill-Kummissjoni, waqt li jagħtu d-dettalji ta' l-iskema tagħhom ta' awtortizzazzjoni. Din in-notifika għandha ssir sal-11 ta' Ġunju 2004 u fl-okkażjoni ta' kull modifika sussegwenti.
Artikolu 34
Imballaġġ u tikkettjar
Minkejja l-Artikolu 35(1), il-marki, l-imballaġġ, it-tikketti u d-dokumenti ta' miegħu ta' fertilizzant tal-KE li kienu preskritti f'Direttivi ta' qabel jistgħu jibqgħu jintużaw sal-11 ta' Ġunju 2005.
IKAPITOLU III
Disposizzjonijiet finali
Artikolu 35
Direttivi revokati
1. Id-Direttivi 76/116/KEE, 77/535/KEE, 80/876/KEE u 87/94/KEE huma b'dan revokati.
2. Referenzi għad-Direttivi revokati għandhom jinftiehmu bħala referenzi għal dan ir-Regolament. B'mod partikolari, derogi mill-Artikolu 7 tad-Direttiva 76/116/KEE li ingħataw mill-Kummissjoni taħt l-Artikolu 95(6) tat-Trattat għandhom jinftiehmu bħala derogi mill-Artikolu 5 tar-Regolament preżenti u għandhom jkomplu jipproduċu l-effetti tagħhom minkejja d-dħul fis-seħħ ta' dan ir-Regolament. Sakemm jiġu adottati pieni taħt l-Artikolu 36, l-Istati Membri jistgħu jkomplu japplikaw il-pieni għall-ksur tar-regoli nazzjonali li jimplimentaw id-Direttivi msemmija fil-paragrafu 1.
Artikolu 36
Pieni
L-Istati Membri għandhom jistabbilixxu r-regoli dwar il-pieni applikabbli għall-ksur tad-disposizzjonijiet ta' dan ir-Regolament u għandhom jieħdu l-miżuri kollha neċessarji biex jiżguraw li jiġu implimentati. Il-pieni għandhom jkunu effettivi, proporzjonati u dissważivi.
Artikolu 37
Disposizzjonijiet nazzjonali
L-Istati Membri għandhom jinnotifikaw il-Kummissjoni sal-11 ta' Ġunju 2005 dwar kull disposizzjoni nazzjonali adottati konformement ma' l-Artikoli 6(1), 6(2), 29(1) u 36 ta' dan ir-Regolament, u għandhom jinnotifikawha mingħajr dewmien dwar kull emenda sussegwenti li taffettwahom.
Artikolu 38
Dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu fil-Ġurnal Uffiċjali ta' l-Unjoni Ewropea bl-eċċezzjoni ta' l-Artikoli 8 u 26(3), li jidħlu fis-seħħ fil-11 ta' Ġunju 2005.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fit-13 ta' Ottubru 2003.